የኢትዮጲያ ዲያሰፖራ ማህበር አባላት ለአገራቸው ህዳሴ መረጋገጥ እንደሚተጉ ገለጹ
መንግስት ከሁሉም የህብረተሰብ ክፍል ጋር በጋራ ለመስራት ያቀረበውን አገራዊ ጥሪ በመቀበል ለአገራችን ህዳሴ መትጋት አለብን ሲሉ ዋልታ ቴሌቪዥን ያነጋገራቸው የኢትዮጲያ ዲያሰፖራ ማህበር አባላት ጥሪ አቅርበዋል ፡፡የዲያስፖራ ማህበሩ ዋና ዳይሬክተር አቶ አብረሃም ስዩም እንደገለጹት ማህበሩ ምንም እንኳ አንዳንድ ተግዳሮቶችና የቢሮክራሲ ችግሮች ቢያጋጥሙትም በሃገሪቱ ከመንግስት በመቀጠል ለበርካታ ዜጎች የስራ እድል በመፍጠር ላይ ይገኛል ፡፡እንደ አባላቱ ገለጻ በተለያዩ የዓለም ክፍሎች የሚገኙ ኢትዮጵያዊያ መዋዕለ ነዋያቸውን በሃገራቸው ለማፍሰስ ከፍተኛ ፍላጎት እንዳላቸው ጠቁመው እነዚህን ዜጎች ለመሳብ በዘርፉ የሚስተዋሉና ስራን የሚያጓትቱ ቢሮክራሲዎች ሊስተካከሉ እንደሚገባም አስረድተዋል፡፡በተለይም የመልካም አስተዳደር እና መሬት አስተዳደር አካባቢ የሚስተዋሉ የተወሳሰቡ ችግሮች ትኩረት ሊሰጣቸው እንደሚገባም ጠቁመዋል፡፡የማህበሩ የቦርድ ሰብሳቢ ኢድሪስ መሃመድ አሁን ያለንበት ወቅት ሃገሪቱ በተለያዩ ምክንያቶች ቅር ከተሰኙ አካላት ጋር በመወያየት ችግሮችን ለመፍታት ጥረት በማድረግ ላይ የምትገኝበት ወቅት ነው ብለዋል፡፡በመሆኑም በውጭ ሃገራት የሚኖሩ ዜጎቻችን ቅሬታም ሆነ ጥያቄዎቻቸውን ከመንግስት ጋር ፊት ለፊት በመወያየት ለሃገራቸው እድገት የበኩላቸውን እንዲወጡ አቶ ኢድሪስ ጥሪ አስተላልፈዋል፡፡